Wir, Friderich, von gotes gnaden Roͤmscher kûnig, allezit ein merer dez riches, ✳ und wir, Lùipolt, ✳ Albreht, Heinrich ✳ und Otte ✳ gebruͤder, von den selben gnaden ✳ hˀtzogen ze Oͤsterrich ✳ und ze Styre, ✳ hˀren ze Chrain, uf der Marich ✳ und ze Portenowe, ✳ gravē ze Chiburg ✳ und ze Habsburg ✳ und lantg̃ven ✳ in Elsazzen, ✳ verjehen ✳ und tuͦn chunt ✳ mit disem prief ✳ allen den, ✳
die in ansehent, ✳ lesent ✳ oder hoͤrent lesen, ✳ daz wir gôt ✳ und unser vrowen ✳ und allen heiligen ✳ ze lobe ✳ und ze erên ✳ und ouch ✳ durch unsˀs lieben hˀren ✳ und vatters, ✳ kûnig Albrehtes, und ✳ unsˀ
lieben vrowen ✳ und muͦter, ✳ chuneginne Elizabeten, ✳ sele ✳ und unser ✳ und aller unser vordˀn ✳ selen ✳ ze haile ✳ und ze trost daz chloster✳ datz Chûnigesveld, ✳ Sant Claren ordens, ✳ gelegen in Chostentzˀ
bistum, ✳ unsˀ stiftùnge ✳ und unser lieben ✳ vrowen ✳ und muͦter, der vorgnantē, ✳ stiftung ist, ✳ di ouch da erwelt hat zeligen, ✳ gentzlichen in unsˀn schirme und ✳ unsˀ genade ✳ genomē haben ✳ und vrien
ez also ✳ und geben in daz recht, ✳ daz wir ✳ noch dehainer unsˀ erben ✳ noch unsˀ nachomē ✳ oder unser verwêsˀ ✳ oder amptman ✳ oder richter ✳ dehein stûrre ✳ oder fuͤre ✳ oder nahtselde ✳ oder deheinˀ slacht ungelt ✳
nemen sullen uf dez vorgnantē ✳ closters ✳ liuten ✳ noch guͦten, ✳ daz ez nu hat ✳ oder hernacht reht ✳ und redelichen gewinnen mag. ✳ ez sol ouch uf dez vorgnanten clostˀs guͦt ✳ dehain richter gêwalt
noch gericht haben, ✳ und swaz sache ✳ uf dem selben guͦt ✳ uf erstent, ✳ die sûlen ✳ dez closters phleger ✳ hoͤren und richten, àne allein di sache, ✳ di an den tôt get, ✳ di sol der lantrichter richten ✳ oder swen dez
landes hˀre dar zuͦ schaffet, ✳ zerichten ✳ gen dem schuldigen, ✳ gegen sinem libe ✳ und nit gegen sinem guͦt ✳ und sol dez schuldigen guͦt ✳ dem closter gevallen ✳ nah recht. ✳ si sullen ouch allez dez, ✳ dez si zuͦ dem
closter bedûrfen, ✳ fûren in unsˀm lande ✳ und in unser gebiete ✳ ane zoͤlle und anê allez ungelt. ✳ wir geben in ouch daz recht, ✳ in welicher unser stat ✳ si dez closters guͤt ✳ fuͤrent ✳ oder ze behaltenn gebent, ✳ daz man si daz lazzê in ✳ und ûzz ✳ fuͤren ✳ ane allez ungelt ✳ und âne allen irresal. ✳ wir geben in ouch daz recht, ✳ daz si uf der Âr ✳ einen vischer haben sûllen ✳ und uf der Reûsē einen ✳ ane allen
irresal. ✳ wêr aber, daz di vischer baide uf den vorgenanten wazzer ✳ einem mit einander ✳ vischeten, ✳ dar an sol si nieman irren. ✳ ez ist ouch unser wille, ✳ daz von dem closter ein wagen ✳ in
unser hoͤltzer gê, ✳ wenne si sin bedûrfen. ✳ wir geben in ouch den chirichen satz ✳ datz Stouffen ✳ mit allem dem nûtz ✳ und reht, als wir gehabt ✳ haben, ✳ also, ✳ daz ✳ dez vorgnanten closters ✳ abtessinne
und di samnûnge von dez vorgnantē chirchensatzs nûtz ✳ und ouch ✳ von dem hofe ✳ ze Rynvelde, ✳ den unser liebe vrowe ✳ und muͦter ✳ umb ir beraitschaft gechoufet hat, ✳ sechs priester Minnerbruder ordens ✳ da von haben sullen. ✳ swenne in der chirchensâtz ✳ von den chorherren ze Chostêntz ✳ gelediget ✳ und geewigt wirt, ✳ so sullen si furbaz di sechs priester ewiclichen haben ✳
und sullen den ir notdurft ✳ an allen dingen verziehen ✳ als vêrre, ✳ als vier und zweinzig mark geltes herren gûlt ✳ nach dez landes gewonheit ✳ gelangen mag. ✳ ouch wellen wir daz,
daz Minnerbrûder ✳ mit den selben vrowen ✳ und mit ires closters guͦt ✳ nit ze schaffenn haben, noch deheinē gewalt ✳ dar ûber haben, ✳ wan als vil, ✳ ob die abbtessinne✳ und der convent ✳ der
brûder râts bedurfen, ✳ daz si danne den vrowen raten ✳ daz peste, ✳ daz si kunnen ✳ und wizzen. ✳ sust sol dez closters geschaͤfte ✳ und ordenunge, weltliches geschaͤftes ✳ unzergênnichlîches
guͦtes ✳ gentzlich ✳ und gar ✳ sten ✳ in der abbtissinne ✳ und dez conventes gewalt ✳ ane allen irresal. ✳ wir wellen ouch, ✳ daz die vorgnanten ✳ vrowen ✳ wedˀ gaistlich ✳ noch welttlich gest enphahen, ✳ ez sin ✳
Minerbruͦder oder Predigˀ oder welicher lay ✳ ordens begeben liute si sien. ✳ und ze einer vesten und staͤten ewichait ✳ diser sache ✳ und diser stifte, ✳ so haben wir, chûnig Frider̄, hˀtzog Luipolt un̄
hˀtzog Heinrich, ✳ disen brief fur uns ✳ und fùr unsˀ vorgnantē pruͤder, ✳ hˀtzog Albreht ✳ und hˀtzog Otten, ✳ versigelt mit unsˀn hangenden ✳ insigeln. ✳ wan wir, hˀtzog Alb̄r✳ und hˀtzog Ott̄✳,
nit insigel haben, ✳ da von genuͦget uns wol ✳ mit unser bruͤdˀ insigeln. ✳ der brief ist geben ze Baden ✳ an dem dunrstag vor sant Anthonien tag, ✳ do mā zalt von Christes gebûrd driûzehenhundˀt jar, ✳ dar nach in dem ein ✳ und zweinzigsten jar unsers chunig Frider̄ ryches ✳ in dem sybenden jar. ✳